  Анжелика Тихонова корреспондент 8-тӥ инвожое Сарапул ёросысь Соколовка гурт котырын Удмуртиын улӥсь поръёслэн «Семык» элькун шулдыръяськонзы ортчоз. Со сярысь улосвылысь Калыкъёслэн эшъяськон юртсы ивортэ. «Семык» гужем вуон сярысь вера, гужем шулдыръяськонъёсын дырпусэз усьтэ. Шулдыръяськон поръёслэсь выжыоссэс гажаменызы но сӥлы каременызы, гурт возёсэн, семья кусыпъёсын герӟаськем сям-йылолъёссэс огазея. Праздник гуртын улӥсьёслэсь, выжыослэсь кусыпъёссэс юнматэ. 2019-тӥ арын «Семык» 24-тӥзэ ортчоз ини. Шулдыръяськонлэн валтӥсь темаез поръёслэн семья сям-йылолъёссы луозы. Празднике Удмуртилэн ёросъёсысьтыз, Татарстанысь, Башкириысь, Марий Элысь, Киров улосвылысь куноос вуозы, озьы ик пор мер огазеяськонъёслэн - «Марийцы Удмуртии» лулчеберетъя йӧскалык автономилэн но пор егитъёслэн «Ӱжара» («Ӟардон») огазеяськонзылэн - ыстэм муртъёссы люкаськозы. «Семыклы» кутскон сётозы 7-тӥ инвожое. Со нуналэ Соколовка гуртысь лулчеберет юртын пор фильмъёс возьматозы, пор шудонъёсын но эктонъёсын тодматозы. Нош 8-тӥ инвожое шулдыръяськонлэн валтӥсь сценаез вылын ужрадэз усьтон ортчоз, площадкаос ужаны кутскозы. Валтӥсь сцена вылын творчествоя коллективъёс кырӟалозы-эктозы, семья йылолъёсъя конкурсъёс ортчозы, эктон интыос ужалозы, озьы ик такмакъёс быдэстӥсьёслэн, арганэн но барабанэн шудӥсьёслэн вожвылъяськонъёссы радъяськозы.  Нырысьсэ «Семык» шулдыръяськонын Удмуртилэн пӧртэм ёросъёсысьтыз пор дӥсьёсын дефиле ортчоз. Возьматон улсын костюмлэн пуштросэныз тодматозы «Семык» шулдыръяськонлэн программаез: 7-тӥ инвожое: – 19 часысен 21 часозь – «Марий кино» - пор кылын фильмъёсты возьматон; – «Марий кас» - пор шудонъёс но эктонъёс. 8-тӥ инвожое: – 10 часысен 11 часозь – «Вашлиймаш» - шулдыръяськонэ пыриськисьёсты но куноосты пумитан;   – 11 часысен 11 час 40 минутозь – «Семык» шулдыръяськонэз сӥё-дано усьтон;  –  11 час 40 минутысен 15 часозь – площадкаослэн ужзы:  «Тӱҥ сцена» - коллективъёслэн валтӥсь сцена вылын возьматонъёссы;  «Еш виянлык» - семьяослы вожвылъяськон;  «Эн уста тавалтыш» - эктон площадка;  «Такмак алан» - такмакъёсты быдэстӥсьёслы вожвылъяськон;  «Гармонь да тӱмыр йӱк» - арганэн но барабанэн шудӥсьёслы вожвылъяськон;  «Йоча модыш вер» - нылпиослы шудон площадка;  «Мастарлык ола» - кибашлыослэн юртъёсысьтызы киужъёсын вузкарон-адӟытон, синпелетъёс лэсьтонъя мастер-классъёс;  «Ӱнарлык вер» - спортъя площадка;  «Марий вургем» - пор йӧскалык дӥсьёсын дефиле;  –  13 часысен 14 часозь – «Кечывал кочкыш» - шулдыръяськонэ пыриськисьёслы но куноослы нуназеян;  –  15 часысен 16 часозь – ӧтем куноосты келян.  Ужрадэз Удмуртиысь йӧскалык политикая министерство юрттэм улсын Калыкъёслэн эшъяськон юртсы, Сарапул ёрослэн администрациез, Удмуртиысь поръёслэн лулчеберетъя йӧскалык автономизы радъяло.  Тодэ вайытом, озьы ик 8-тӥ инвожое Юкаменск ёросысь Ёжгурт черкогурт вӧзысь возь вылын Удмуртиысь бесерманъёслэн «Кӧрбан» элькун йӧскалык шулдыръяськонзы ортчоз. Удмуртъёслэн «Гербер» элькун шулдыръяськоназы Эгра ёросысь Нюнягуртын 29-тӥ инвожое возьмало. Тегъёс: Лулчеберет Сарапул Удмуртия праздникъёс поръёс йӧслыкъёс  